Predkladacia správa

Na rokovanie vlády Slovenskej republiky sa predkladá návrh požiadať Národnú radu Slovenskej republiky o vyslovenie dôvery vláde Slovenskej republiky podľa ústavného zákona č. 493/2011 Z. z. o rozpočtovej zodpovednosti.
Podľa čl. 12 ods. 7 v spojitosti s čl. 13 ústavného zákona č. 493/2011 Z. z. o rozpočtovej zodpovednosti ak výška dlhu dosiahne 51 % podielu na hrubom domácom produkte a viac, vláda Slovenskej republiky požiada Národnú radu Slovenskej republiky o vyslovenie dôvery vláde. S ohľadom na skutočnosť, že návrh na vyslovenie dôvery vlády nebol podaný, skupina 32 poslancov Národnej rady Slovenskej republiky podala Ústavnému súdu Slovenskej republiky návrh na podanie výkladu čl. 12 ods. 7 a čl. 13 ústavného zákona č. 493/2011 Z. z. o rozpočtovej zodpovednosti.
Ústavný súd Slovenskej republiky vo veci vedenej pod sp. zn. PL. ÚS 6/2026 o tomto návrhu rozhodol dňa 17. júna 2026 a podal výklad, podľa ktorého povinnosť požiadať o vyslovenie dôvery podľa čl. 12 ods. 7 a čl. 13 ústavného zákona č. 493/2011 Z. z. o rozpočtovej zodpovednosti môže vzniknúť len vláde Slovenskej republiky, ktorá má dôveru Národnej rady Slovenskej republiky. Po uplynutí obdobia 24 mesiacov, ktoré začalo plynúť prvým dňom nasledujúcim po dni, v ktorom bolo schválené programové vyhlásenie vlády Slovenskej republiky a vyslovená dôvera vláde Slovenskej republiky, vychádza vláda Slovenskej republiky z ostatného Európskou komisiou (Eurostatom) zverejneného údaja o výške dlhu Slovenskej republiky, nie až toho, ktorý bude ako prvý v poradí zverejnený po uplynutí uvedenej doby. Ak vláda Slovenskej republiky zistí, že výška dlhu dosahuje alebo presahuje percentuálny podiel na hrubom domácom produkte, s ktorým ústavný zákon č. 493/2011 Z. z. o rozpočtovej zodpovednosti spája aj požiadanie Národnej rady Slovenskej republiky o vyslovenie dôvery vláde Slovenskej republiky, túto žiadosť podá bez zbytočného odkladu. Tým sa rozumie okamžité aktívne konanie vlády Slovenskej republiky smerujúce k podaniu žiadosti s prihliadnutím na potrebnú procedúru, ktorou je vláda Slovenskej republiky povinná sa riadiť.
Rešpektujúc predmetný výklad Ústavného súdu Slovenskej republiky a skutočnosť, že Eurostat vydal 21. októbra 2025 správu, podľa ktorej dosiahol verejný dlh Slovenskej republiky 59,7 percenta hrubého domáceho produktu, vláda Slovenskej republiky podáva Národnej rade Slovenskej republiky žiadosť na vyslovenie dôvery vláde Slovenskej republiky podľa ústavného zákona č. 493/2011 Z. z. o rozpočtovej zodpovednosti.
